钦定古今图书集成/明伦汇编/交谊典/第027卷 > 《图书编》 > 《乡法》
## 钦定古今图书集成/明伦汇编/交谊典/第027卷 > 《图书编》 > 《乡法》

洪武十五年诏：“凡我良民，各守礼法。若众以暴寡，强
以凌弱，巧以取愚，诈以骗良，按治得实，断没其家，迁
徙远方。”十九年，颁行《大诰续编》。申明五常：“臣民之家，
务要父子有亲，率土之民，要知君臣之义，务要夫妇
有别。乡里亲戚，必然长幼有序，朋友有信，众尊有德。
不拘年之壮幼，不序长幼之分。此古人之大礼。此诰
也，朕本非能，不过申明先王之旧章，而民从之，家和
户平，吉哉？倘有不如朕言者，父子不亲，罔知君臣之
义；夫妇无别，卑凌尊，朋友失信，乡里高年并年壮豪
杰者，会议而戒训之。凡此三而至五，加至七次，不循
教者，高年英豪壮者，拿赴有司，如律治之。有司不受
状者，具在律条。慎之哉！”互知丁业先王之教，其业有
四，曰士农工商。昔民从教，专守四业，人民大安。异四
业而外乎其事，未有不堕刑宪者也。朕本无才，申先
王之教，与民约《告诰》出，凡民邻里互相知丁，互知务
业，具在里甲，县州府务必周知。市村绝不许有逸夫。
若或异四业而从释道者，户下除名。凡有夫丁，除公
占外，馀皆四业，然必有效。若或不遵朕教，或顽民丁
多及单丁不务生理、捏巧于公私，以构患民之祸，许
邻里亲戚诸人等拘挐赴京，以凭罪责。

“明孝，冬温夏凊，昏定晨省，饮食洁净节之。父母有命，
善正速行毋怠，命乖于礼法，则哀告再三。父母已成
之业毋消，父母运蹇，家业未成，则当竭力以为之。事
君以忠，夫妇有别，长幼有序，朋友有信，居处端庄，莅
官以敬。战阵勇敢，不犯国法，不损肌肤，闲中不致人
骂詈。朝出则告往某方，暮归则告事已成未成。”呜呼，
孝子之节，非止一端，岂有但供饮膳而已。

二十八年二月己丑，太祖谕户部臣曰：“古者风俗淳
厚，民相亲睦。贫穷患难，亲戚相救；婚姻死丧，邻保相
助。近世教化不明，风俗颓敝，乡邻亲戚不能周恤，甚
者强凌弱，众暴寡，富吞贫，大失忠厚之道。朕即位以
来，恒申明教化，于今未臻其效，岂习俗之固未易变
邪？朕置民百户为里，一里之间，有贫有富。凡遇婚姻
死丧，富者助财，贫者助力，民岂有穷苦急迫之忧。又
如春秋耕获之时，一家无力，百家代之，推此以往，百
姓宁有不亲睦者乎？尔户部其申谕以此意，使民知
之。”三十一年颁示。